section_heading: Hajduk - klub članova!
paragraph_text: Hajduk je 2008. godine sukladno Zakonu o sportu preoblikovan iz udruge za natjecanje u športsko dioničko društvo. Ova promjena dovela je i do problema u reguliranju dugogodišnje tradicije članstva u Hajduku. Članom Kluba do trenutka preoblikovanja, na isti način kao i kod svake druge udruge, mogla je biti svaka fizička ili pravna osoba sukladno Zakonu o udrugama i Statutu kluba. Međutim, preoblikovanjem u š.d.d. članovi u pravnom smislu riječi su dioničari športskog dioničkog društva, sve sukladno Zakonu o trgovačkim društvima. Baš zbog navedene pravne razlike između udruge i dioničkog društva, bilo je potrebno pronaći rješenje za reguliranje statusa članova u navijačkom smislu riječi, kako bi navijači odnosno članovi i dalje mogli iskazivati svoju pripadnost klubu unatoč promjeni njegovog pravnog oblika.